เก็บตกการเงิน
ชำระค่าธรรมเนียมที่ดินด้วยบัตรเครดิต
21 ก.พ. 2555

ชำระค่าธรรมเนียมที่ดินด้วยบัตรเครดิต
นายชาติชาย พยุหนาวีชัย รองกรรมการผู้จัดการ ธนาคารกสิกรไทย กล่าวว่า ธนาคารกสิกรไทย ร่วมกับกรมที่ดิน เปิดตัวบริการรับชำระค่าธรรมเนียมด้วยบัตรเครดิตและบัตรเดบิตผ่านเครื่องรับบัตรอัตโนมัติของธนาคารกสิกรไทย ที่สามารถรองรับการชำระผ่านบัตรเครดิตและเดบิตของทุกธนาคาร ซึ่งจะช่วยอำนวยความสะดวก ไม่ต้องใช้เงินสดและประหยัดเวลาให้กับประชาชนผู้ใช้บริการ 
ชาติชาย กล่าวว่า หากใช้บัตรเครดิตชำระค่าธรรมเนียมรับสิทธิพิเศษ 3 ต่อ สำหรับการชำระค่าธรรมเนียมด้วยบัตรเครดิตกสิกรไทย ซึ่งปัจจุบันมีผู้ถือบัตรกว่า 2 ล้านบัตร โดยทุกๆ 25 บาท จากยอดชำระค่าธรรมเนียมจะได้รับคะแนนสะสม KBank Reward Point จำนวน 1 คะแนน และสามารถผ่อนชำระผ่านบัตรเครดิต 10 เดือน โดยไม่เสียค่าดอกเบี้ยผ่อนชำระสำหรับระยะเวลา 3 เดือนแรก 
นอกจากนี้ ยังสามารถนำคะแนนสะสมชำระค่าธรรมเนียมแทนเงินสดเท่ากับมูลค่าของค่าธรรมเนียมที่ได้ชำระ โดยทุก 1,000 คะแนนเท่ากับ 110 บาท จะเปิดให้บริการตั้งแต่วันที่ 1 มี.ค.นี้ 
ธนาคารเชื่อมั่นว่า การเปิดช่องทางบริการใหม่นี้จะนำมาซึ่งความสะดวกสบายยิ่งขึ้นของประชาชนทุกกลุ่ม ทั้งบุคคลธรรมดาและนิติบุคคล ได้รับการตอบรับที่ดีจากบริษัทอสังหาริมทรัพย์ต่างๆ กว่า 120 บริษัท 
ธุรกรรมนี้จะช่วยสร้างความปลอดภัยในการทำธุรกรรมในการซื้อขายที่ดินและอสังหาริมทรัพย์โดยไม่ต้องใช้เงินสดหรือเช็คเพื่อชำระเงินเหมือนในอดีต ซึ่งค่อนข้างยุ่งยากและเสี่ยงต่อการสูญหายหรือถูกโจรกรรม